b'\n_START_ARTICLE_\nBacinet\n_START_PARAGRAPH_\nUn  bacinet  era un elm, al principi hemisf\xc3\xa8ric i m\xc3\xa9s tard punxegut que cobria les orelles i el coll, amb visera o sense, que es va emprar a l\'edat mitjana des del segle XI fins al primer ter\xc3\xa7 del segle XV. Per a alguns ve aquest nom del llat\xc3\xad b\xc3\xa0rbar  bacinetum , i altres creuen que el va agafar pel fet d\'assemblar-se a un bac\xc3\xad._NEWLINE_A la primeria en portaven els cavallers sota l\'elm, no nom\xc3\xa9s com a refor\xc3\xa7, sin\xc3\xb3 tamb\xc3\xa9 perqu\xc3\xa8 l\'elm era tan feixc i inc\xc3\xb2mode que no es podia portar gaire temps, d\'aqu\xc3\xad el costum de llevar-se\'l i suspendre\'l de l\'ar\xc3\xa7\xc3\xb3 de la sella, si no el portava l\'escuder._NEWLINE_Per a no restar amb la cara descoberta, es va afegir el bacinet amb la visera i es va adoptar l\'\xc3\xbas d\'un bacinet petit, encoixinat amb sendal, seda o cot\xc3\xb3, que es posava sota d\'aquell. Per tal de donar-li una m\xc3\xa9s gran subjecci\xc3\xb3, s\'unia al gorjal de malles, mitjan\xc3\xa7ant ferrets i per aquest motiu era ple de traus._NEWLINE_ _NEWLINE_El bacinet no es va fer punxegut ni es va afegir amb la visera fins al segle XIV i aquesta era la finalitat de l\'elm distintiu dels combatents del carrer._NEWLINE_Quant a la visera, a Fran\xc3\xa7a se\'n van adoptar inicialment una en forma de trapa movible mitjan\xc3\xa7ant dos pivots que la sostenien als costats. El 1310 va ser substitu\xc3\xafda per una altra de forma c\xc3\xb2nica i el 1350 es va completar el bacinet amb una bavera, sobre la qual s\'ajustava la visera deixant m\xc3\xa9s protegida la cara. El darrer perfeccionament es va donar al bacinet cap al 1380 que va consistir a perllongar-lo fins que tingu\xc3\xa9s com a punts de suport les espatlles i llavors tamb\xc3\xa9 es va substituir la forma c\xc3\xb2nica de la visera per l\'hemisf\xc3\xa8rica._NEWLINE_A la pen\xc3\xadnsula Ib\xc3\xa8rica, el bacinet va tenir forma ovoide i punxeguda i visera plana. Aquest \xc3\xa9s el tipus que apareix en el fam\xc3\xb3s c\xc3\xb2dex del segle XIV de la "Guerra Troyana" (Biblioteca de l\'Escorial). Es van usar bacinets de tall sense visera i adornats amb pedreria i de vegades amb corona, com demostra una ef\xc3\xadgie del Pr\xc3\xadncep Negre._NEWLINE_Derivats d\'aquest hi ha capells de ferro com l\'elmet.'